b'\n_START_ARTICLE_\nAmos Fr\xc3\xa2ncu\n_START_SECTION_\nOriginea \xc8\x99i studiile\n_START_PARAGRAPH_\nDr. Amos Virgiliu Fr\xc3\xa2ncu s-a n\xc4\x83scut la 28 ianuarie 1866 \xc3\xaen Baia de Cri\xc8\x99, unde tat\xc4\x83l s\xc4\x83u era proto-fisc comitantes, fiind nepot de frate al lui Amos Fr\xc3\xa2ncu, vicecomite al Zarandului. A fost botezat \xc3\xaen biserica unit\xc4\x83 din Baia de Cri\xc8\x99 \xc8\x99i a avut na\xc8\x99i pe Dr. Iosif Hodo\xc8\x99 \xc8\x99i pe so\xc8\x9bia sa Ana. Tat\xc4\x83l s\xc4\x83u, Ioan Fr\xc3\xa2ncu, a murit \xc3\xaen anul 1873, la v\xc3\xa2rsta de numai 38 de ani. R\xc4\x83mas orfan de la v\xc3\xa2rsta de 6 ani, a crescut sub \xc3\xaengrijirea mamei sale, care s-a dedicat cu totul educa\xc8\x9biei unicului s\xc4\x83u fiu. \xc3\x8en acest scop, se mut\xc4\x83 la Sibiu, unde urmeaz\xc4\x83 Liceul Catolic de Stat, fiind un elev eminent. La v\xc3\xa2rsta de 18 ani ajunge la  facultatea de drept din Budapesta, unde a fost promovat doctor \xe2\x80\x9esub auspictis regis\xe2\x80\x9d, d\xc4\x83ruit cu un inel de briliante. Dup\xc4\x83 ce mai petrecu un an la Paris pentru completarea studiilor, trec\xc3\xa2nd \xc8\x99i examenul de cenzur\xc4\x83, dup\xc4\x83 un an de stagiu la Budapesta, \xc3\xae\xc8\x99i deschide birou de avocat \xc3\xaen Sibiu, cucerind lumea prin cultura sa aleas\xc4\x83. Vorbea perfect trei limbi: rom\xc3\xa2na, maghiara \xc8\x99i germana, \xc8\x99i bini\xc8\x99or franceza._NEWLINE_\xc3\x8entre 1904-1907 a fost director al Desp\xc4\x83r\xc8\x9b\xc4\x83m\xc3\xa2ntului Cluj al Asocia\xc8\x9biei Transilvan\xc4\x83 pentru Literatura Rom\xc3\xa2n\xc4\x83 \xc8\x99i Cultura Poporului Rom\xc3\xa2n.\n_START_SECTION_\nActivitatea politic\xc4\x83\n_START_PARAGRAPH_\nSe stabile\xc8\x99te la Cluj, unde ajunge unul din marii avoca\xc8\x9bi ai Ardealului. Aici a avut ocazia s\xc4\x83 exceleze \xc3\xaen procesul Memorandumul Transilvaniei de la 1894. \xc3\x8en acest proces Amos Fr\xc3\xa2ncu a fost ap\xc4\x83r\xc4\x83torul liderului Partidului Na\xc8\x9bional Rom\xc3\xa2n, dr. Ioan Ra\xc8\x9biu. De\xc8\x99i era cel mai t\xc3\xa2n\xc4\x83r ca v\xc3\xa2rst\xc4\x83, el a condus \xc3\xaentreaga ap\xc4\x83rare colectiv\xc4\x83 a Memorandi\xc8\x99tilor, pu\xc8\x99i sub acuzare pentru c\xc4\x83 au \xc3\xaendr\xc4\x83znit s\xc4\x83 publice \xc3\xaen presa interna\xc8\x9bional\xc4\x83 un document prin care denun\xc8\x9bau oprimarea na\xc8\x9bional\xc4\x83 a rom\xc3\xa2nilor ardeleni._NEWLINE_\xc3\x8en noiembrie 1918 a \xc3\xaenfiin\xc8\x9bat la Cluj-Napoca Senatul Na\xc8\x9bional Rom\xc3\xa2n din Ardeal \xc8\x99i a organizat g\xc4\x83rzile na\xc8\x9bionale din zon\xc4\x83. La mijlocul lunii noiembrie a fost \xc3\xaenlocuit, pentru a se evita un conflict cu Consiliul Na\xc8\x9bional Rom\xc3\xa2n Central. A participat la Marea Adunare Na\xc8\x9bional\xc4\x83 de la Alba Iulia din 1 decembrie  1918 ca delegat al cercului electoral II Cluj. _NEWLINE_Dup\xc4\x83 1918 \xc3\xaei ap\xc4\x83r\xc4\x83 pe mo\xc8\x9bi \xc3\xaen procese r\xc4\x83sun\xc4\x83toare, legate de dreptul de proprietate asupra p\xc4\x83durilor. Cei din urm\xc4\x83 14 ani ai vie\xc8\x9bii, Amos Fr\xc3\xa2ncu \xc8\x99i i-a \xc3\xaenchinat exclusiv operei de ajutorare a acestor dezmo\xc8\x99teni\xc8\x9bi ai sor\xc8\x9bii, \xc3\xaen care scop a \xc3\xaenfiin\xc8\x9bat \xe2\x80\x9eFr\xc4\x83\xc8\x9bia de cruce a Mo\xc8\x9bilor\xe2\x80\x9d cu sediul \xc3\xaen Cluj. \xc3\x8en cadrul \xe2\x80\x9eFr\xc4\x83\xc8\x9biei de cruce\xe2\x80\x9d, Amos Fr\xc3\xa2ncu a adunat pe to\xc8\x9bi lupt\xc4\x83torii care se interesau \xc3\xaen mod sincer de soarta obijdui\xc8\x9bilor mo\xc8\x9bi, intr\xc3\xa2nd cu ei \xc3\xaen coresponden\xc8\x9b\xc4\x83, invit\xc3\xa2ndu-i la \xc3\xaentruniri \xc8\x99i inpulsion\xc3\xa2ndu-i mereu la ac\xc8\x9biune._NEWLINE_\xc3\x8en 1923 a fost numit pre\xc8\x99edinte al Asocia\xc8\x9biei fo\xc8\x99tilor voluntari rom\xc3\xa2ni (U.F.V.R.) din timpul Primului R\xc4\x83zboi Mondial.\n_START_SECTION_\nUltimul drum\n_START_PARAGRAPH_\nPresim\xc8\x9bind c\xc4\x83 i se apropie sf\xc3\xa2r\xc8\x99itul, de fa\xc8\x9b\xc4\x83 cu prietenii s\xc4\x83i devota\xc8\x9bi, \xc8\x99i-a f\xc4\x83cut testamentul, care este vrednic s\xc4\x83 se pun\xc4\x83 al\xc4\x83turi de a lui Avram Iancu, cer\xc3\xa2nd totodat\xc4\x83 s\xc4\x83 fie \xc3\xaenmorm\xc3\xa2ntat \xc3\xaen cimitirul greco-catolic din Baia de Cri\xc8\x99, l\xc3\xa2ng\xc4\x83 p\xc4\x83rin\xc8\x9bii s\xc4\x83i, iar la \xc3\xaenmorm\xc3\xa2ntarea lui s\xc4\x83 slujeasc\xc4\x83 un preot greco-catolic \xc8\x99i unul ortodox. A murit la 3 noiembrie 1933, s\xc4\x83rac \xc8\x99i f\xc4\x83r\xc4\x83 descenden\xc8\x9bi, nefiind c\xc4\x83s\xc4\x83torit. Chiar \xc8\x99i \xc3\xaen ultimele clipe ale sale, se g\xc3\xa2ndi la mo\xc8\x9bii lui cei dragi, a c\xc4\x83ror durere a dus-o cu sine \xc3\xaen morm\xc3\xa2nt. \xc3\x8enainte de a fi transportat la Baia de Cri\xc8\x99, spre p\xc4\x83m\xc3\xa2ntul acesta stropit cu at\xc3\xa2tea suferin\xc8\x9be rom\xc3\xa2ne\xc8\x99ti, \xc3\xaen diminea\xc8\x9ba zilei de 6 noiembrie, \xc3\xaen Catedrala Schimbarea la Fa\xc8\x9b\xc4\x83 din Cluj, s-a oficiat un prohod \xc3\xaen\xc4\x83l\xc8\x9b\xc4\x83tor, la care a participat \xc8\x99i episcopul Iuliu Hossu, care a rostit cuv\xc3\xa2ntarea de r\xc4\x83mas bun. \xc3\x8en dup\xc4\x83-amiaza aceleia\xc8\x99i zile cortegiul funerar a plecat spre Baia de Cri\xc8\x99. Pe tot parcursul, Turda, Baia de Arie\xc8\x99, C\xc3\xa2mpeni, Abrud, Brad, s-au r\xc4\x83scolit satele \xc3\xaen frunte cu preo\xc8\x9bii \xc3\xaen od\xc4\x83jdii \xc8\x99i prapori, \xc3\xaent\xc3\xa2mpin\xc3\xa2nd cortegiul funerar \xc3\xaembarcat pe automobile. \xc3\x8enmorm\xc3\xa2ntarea a avut loc \xc3\xaen data de 7 noiembrie 1933, c\xc3\xa2nd cel ce fusese dr. Amos Fr\xc3\xa2ncu, Tribun al Apusenilor, ap\xc4\x83r\xc4\x83torul mo\xc8\x9bilor, \xe2\x80\x9emo\xc8\x99tenitorul spiritual\xe2\x80\x9d al lui Avram Iancu, fu cobor\xc3\xa2t \xc3\xaen s\xc3\xa2nul de mam\xc4\x83 al gliei, \xc3\xaen cimitirul greco-catolic din Baia de Cri\xc8\x99, la numai c\xc3\xa2teva sute de pa\xc8\x99i de gorunul lui Horea \xc8\x99i de morm\xc3\xa2ntul lui Avram Iancu. \xc3\x8entreaga pres\xc4\x83 rom\xc3\xa2neasc\xc4\x83 i-a dedicat duioase panegirice.\n_START_SECTION_\nMo\xc8\x99tenirea\n_START_PARAGRAPH_\nDespre Amos Fr\xc3\xa2ncu marele istoric Nicolae Iorga avea s\xc4\x83 scrie la moartea sa: \xe2\x80\x9eA murit \xc3\xaen Ardeal un om cum nu se va mai g\xc4\x83si altul..\xe2\x80\x9d Din p\xc4\x83cate, posteritatea i-a fost pu\xc8\x9bin recunosc\xc4\x83toare. Manualele de istorie aproape c\xc4\x83 nu pomenesc numele s\xc4\x83u, uit\xc3\xa2ndu-i-se \xc8\x99i faptele \xc8\x99i morm\xc3\xa2ntul.'